Zagreb, 6. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa** **i** **vlastitih saznanja mogućeg sukoba interesa dužnosnice Nine Obuljen Koržinek, ministrice kulture,** na 17. sjednici, održanoj 6. srpnja 2018.g., donosi sljedeću

**ODLUKU**

**I. Postupak za odlučivanje o sukobu interesa protiv dužnosnice Nine Obuljen Koržinek, ministrice kulture, neće se pokrenuti u odnosu na davanje izjava o kazališnoj predstavi izvedenoj u Hrvatskom narodnom kazalištu u Splitu kao i na radnje koje nisu počinjene u obnašanju dužnosti ministrice kulture, jer okolnosti navedene u prijavi ne upućuju na povredu odredbi ZSSI-a.**

**II. Postupak za odlučivanje o sukobu interesa protiv dužnosnice Nine Obuljen Koržinek, ministrice kulture, neće se pokrenuti u odnosu na donošenje odluke Vlade Republike Hrvatske kojom se predlaže Hrvatskom saboru imenovati njezina brata za predsjednika Vijeća Hrvatske regulatorne agencije za mrežne djelatnosti, obzirom da iz prikupljenih podataka i dokumentacije proizlazi da dužnosnica u obnašanju dužnosti kao članica Vlade Republike Hrvatske nije sudjelovala na sjednici održanoj 15. ožujka 2018.g. u raspravi ili glasovanju prilikom donošenja navedene odluke.**

Obrazloženje

U Povjerenstvu je dana 9. svibnja 2017.g. pod brojem 711-U-1648-P-225/17-01-3 zaprimljena neanonimna prijava mogućeg sukoba interesa podnesena protiv dužnosnice Nine Obuljen Koržinek povodom koje se vodi predmet P-225/17.

U navedenoj prijavi navodi se da je dužnosnica za vrijeme obnašanja dužnosti državne tajnice u Ministarstvu kulture potpisala dokument kojim se utvrđuje da je knjiga autora Slobodana Praljka literatura koja nije oslobođena plaćanja PDV-a, čime je isti oštećen za iznos od 435.000,00 kn te da je Ministarstvo kulture utvrdilo da jedna knjiga autora Žarka Puhovskog ne podliježe plaćanju PDV-a, koja je kasnije u postupku pred Međunarodnim kaznenim sudom za bivšu Jugoslaviju u Den Haagu kvalificirana nevjerodostojnom, dok je isti sud koristio materijale iz knjige Slobodana Praljka. Također se navodi da je u obavljanju funkcije u tijelima Hrvatskog audiovizualnog centra sudjelovala u radnjama kojima su međusobno rodbinski povezane obitelji stekle milijunsku materijalnu korist kao i da je obavljajući funkciju članice Programskog vijeća Hrvatske radiotelevizije podražavala aktivnosti bivšeg Glavnog ravnatelja Hrvatske radiotelevizije Gorana Radmana koji je na toj instituciji provodio ideološku čistku, dok je razdoblju u kojem je obnašala dužnost državne tajnice Ministarstva kulture donosila odluke o sufinanciranju projekata koji negiraju kulturnu i jezičnu posebnost hrvatskog naroda. Podnositelj prijave navodi da je dužnosnica javno izjavila da ju ne smeta kazališna predstava u režiji Olivera Frljića izvedena u Hrvatskom narodnom kazalištu u Splitu tumačeći da se radi o umjetničkim slobodama, iako navedena predstava prema stavu podnositelja predstavlja iskaz mržnje.

Nadalje, u Povjerenstvu je dana 20. ožujka 2018.g. pod brojem 711-U-994-P-87/18-01-3 povodom napisa u medijima u kojima se iznose okolnosti moguće povrede odredbi ZSSI-a dužnosnice Nine Obuljen Koržinek, ministrice kulture, otvoren predmet koji se vodi pod brojem P-87/18.

U medijima je dana 18. ožujka 2018.g. objavljeno da je **Tonko Obuljen**, brat ministrice kulture **Nine Obuljen Koržinek,** imenovan predsjednikom Vijeća Hrvatske regulatorne agencije za mrežne djelatnosti (u daljnjem tekstu: HAKOM), i to u četvrtak 15. ožujka 2018.g. na zatvorenom dijelu sjednice Vlade RH te da Vlada RH u priopćenju koje upućuje novinarima poslije zatvorenoga dijela sjednice nije navela imenovanje ministričina brata. Glasnogovornica Vlade Sunčana Glavak posije je iznijela u izjavi za medije da je došlo do propusta (omaške) prilikom sastavljanja priopćenja, ali da je sve bilo u skladu s propisima te da je ionako isto imenovanje poslije proslijeđeno u Hrvatski sabor. U medijima se naglašava da je u priopćenju Vlada RH iz četvrtka tek u petak 16. ožujka 2018.g., dan nakon prvog priopćenja, dodano sljedeće: “Temeljem provedenog postupka po objavljenom javnom pozivu, Vlada je utvrdila odluku kojom se Tonka Obuljena imenuje novim predsjednikom Vijeća HAKOM-a, **Darka Josipovića** novim zamjenikom predsjednika Vijeća, a novim članovima Vijeća mr. sc. **Mislava Hebela**, **Antu Milasa** i dr. sc. **Nikolu Popovića**. Vlada je obje odluke uputila u Hrvatski sabor na daljnji postupak”.

Nadalje, U Povjerenstvu je dana 26. travnja 2018.g. pod brojem 711-U-1405-P-87/18-04-3 dana zaprimljena anonimna prijava mogućeg sukoba interesa protiv iste dužnosnice u kojoj se navodi da je vidljivo na internetskoj stranici Hrvatskog sabora kako je Tonko Obuljen kao dokaz o aktivnom znanju engleskog jezika dostavio presliku svjedodžbe o ocjenama iz engleskog jezika za prvi i drugi razred srednje škole te presliku indeksa o ocjeni iz engleskog jezika na prvoj godini fakulteta. U prijavi se iznosi da navedeni dokazi nisu valjani te da Tonko Obuljen nije trebao biti uzet u razmatranje obzirom da su sve osobe koje su završile srednju školu i fakultet kroz navedeno obrazovanje završile i određeni stupanj stranog jezika, slijedom čega u javni poziv potencijalnim kandidatima kao dodatni uvjet ne bi bilo smisleno tražiti dokaz o poznavanju stranog jezika, jer bi se to znanje u suprotnom slučaju presumiralo činjenicom završetka određenog stupnja obrazovanja. U prijavi se iznosi da se u objavljenom javnom pozivu, a prema odredbama Zakona o elektroničkim komunikacijama propisuje kao jedan od uvjeta i aktivno znanje jednog stranog jezika, te da navedeni kandidat nije podnio valjani dokaz kojim bi dokazivao propisani uvjet, ali da je njegova prijava zbog rodbinske povezanosti s dužnosnicom Ninom Obuljen Koržinek ocijenjena valjanom te ga je Vlada Republike Hrvatske predložila za predsjednika Vijeća HAKOM-a.

Obzirom da se navedeni predmeti, P-225/17 i P-87/18 odnose na istu dužnosnicu te da se iznose okolnosti koje se iz razloga svrsishodnosti treba razmatrati u jednom predmetu, Povjerenstvo je radi ekonomičnosti postupka, u smislu članka 44. stavka 1. Zakona o općem upravnom postupku („Narodne novine“ broj 47/09.) donijelo dana 4. srpnja 2018.g. zaključak Broj: 711-I-960-P-87/18-07-17 da će se u odnosu na ova dva predmeta voditi jedan postupak pod brojem: P-225/17.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. ZSSI-a predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi ZSSI-a, stoga je i dužnosnica Nina Obuljen Koržinek povodom obnašanja dužnosti ministrice kulture obvezna postupati sukladno odredbama ZSSI-a.

U odnosu na navode zaprimljene prijave od 9. svibnja 2017.g. u predmetu P-225/17, podnositelj je dopisom Povjerenstva od 12. listopada 2017.g. Broj: 711-I-1629-P-225/17-02 17, u dva navrata elektroničkim putem dana 12. listopada 2017.g. te 27.listopada 2017.g. pozvan dopuniti zaprimljenu prijavu sukoba interesa preciziranjem činjenica i okolnosti iz kojih proizlazi da je dužnosnica Nina Obuljen Koržinek u obnašanju javne dužnosti ministrice kulture postupila suprotno ZSSI-u. Uvidom u Knjigu ulazne pošte Povjerenstva utvrđeno je da podnositelj nije podnio dopunu prijave kojom bi precizirao navode iste u kontekstu moguće povrede odredbi ZSSI-a.

Obzirom da se u navedenoj prijavi koja se odnosi na davanje izjave o kazališnoj predstavi iznose okolnosti koje ne upućuje da je dužnosnica počinila moguću povredu ZSSI-a, ili se uopće ne odnose na radnje odnosno propuste nastale u obnašanju dužnosti ministrice kulture, već na eventualne radnje počinjenje u obavljanju funkcije članova drugih tijela (Programsko vijeće Hrvatske radiotelevizije, tijela Hrvatskog audiovizualnog centra), te da podnositelj prijave nije niti nakon zahtjeva Povjerenstva dopunio navode prijave navođenjem takvih činjenica i okolnosti, postupak protiv dužnosnice povodom navoda iz prijave od 9. svibnja 2017.g. neće se pokretati.

Vezano za odluku Vlade Republike Hrvatske u postupku imenovanja predsjednika i članova Vijeća HAKOM-a, Povjerenstvo je radi provjere osnovanosti i vjerodostojnosti navoda iz medija u svrhu stjecanja vlastitih saznanja u odnosu na predmet P-87/18 te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od Vlade Republike Hrvatske očitovanje i potrebnu dokumentaciju.

Na zahtjev Povjerenstva, Vlada Republike Hrvatske dostavila je očitovanje, klasa: 022-03/18-25/07, urbroj: 50301-15/07-18-2 od 3. travnja 2018.g. u kojem se navodi da je Vlada Republike Hrvatske na sjednici održanoj dana 15. ožujka 2018.g. utvrdila Prijedlog odluke o razrješenju predsjednika, zamjenika predsjednika i članova Vijeća HAKOM-a, obzirom da je dosadašnjem predsjedniku, zamjeniku predsjedniku i članovima Vijeća HAKOM-a istekao mandat od pet godina. Na istoj sjednici Vlada Republike Hrvatske je na temelju provedenog postupka utvrdila i Prijedlog odluke o imenovanju predsjednika, zamjenika predsjednika i članova Vijeća HAKOM-a kojom je Tonko Obuljen predložen za predsjednika Vijeća HAKOM-a. Ističe se da je Vlada Republike Hrvatske, kao i uvijek u istim situacijama imenovanja i razrješenja, navedene prijedloge odluka razmatrala na zatvorenom dijelu sjednice pod točkom Kadrovska pitanja te su isti upućeni na donošenje Hrvatskom saboru.

Dužnosnica **Nina Obuljen Koržinek bila je prisutna na sjednici** Vlade Republike Hrvatske održanoj 15. ožujka 2018.g. do 10 sati i 33 minute te je glasala samo pod prve dvije točke dnevnog reda otvorenog dijela sjednice. Napominje se kako navedena dužnosnica nije prisustvovala ostatku otvorenog dijela sjednice niti je bila prisutna na zatvorenom dijelu sjednice Vlade Republike Hrvatske pod točkom dnevnog reda kada se raspravljalo o imenovanju predsjednika, zamjenika predsjednika i članovima Vijeća HAKOM-a, slijedom čega nije sudjelovala u odlučivanju pod navedenom točkom dnevnog reda, što potvrđuje i uz dopis zaprimljeni zapisnik sa 85. sjednice Vlade Republike Hrvatske od 15. ožujka 2018.g.

Uvidom u zapisnik utvrđeno je da se na zatvorenom dijelu sjednice Vlade Republike Hrvatske pod Kadrovska pitanja, podtočka 5.7. raspravljalo o Prijedlogu ministra mora, prometa i infrastrukture za utvrđivanje odluke kojom se razrješuje dosadašnji predsjednik, zamjenika predsjednika i članovi Vijeća HAKOM-a, radi isteka mandata, te prijedlogu za utvrđivanje odluke kojom se imenuje novi predsjednik, zamjenik predsjednika i članovi Vijeća HAKOM-a, temeljem provedbenog postupka po objavljenom javnom pozivu, te upućivanje u Hrvatski sabor na donošenje.

Prijedlogom odluke o imenovanju predsjednika, zamjenika predsjednika i članova Vijeća HAKOM-a donesenim na toj sjednici Vlade Republike Hrvatske predlaže se Hrvatskom saboru imenovati Tonka Obuljena predsjednikom Vijeća HAKOM-a.

Na dodatni zahtjev Povjerenstva, Vlada Republike Hrvatske dostavila je očitovanje, klasa: 022-03/18-25/07, urbroj: 50301-15/07-18-4 od 14. svibnja 2018.g. u kojem se navodi da je javnim pozivom za predlaganje kandidata za pet članova Vijeća HAKOM-a od 20. prosinca 2017.g., pored ostalih navedenih uvjeta koje su kandidati trebali ispuniti, bio naveden i uvjet aktivnog znanja jednog stranog jezika, o čemu je bilo potrebno priložiti dokaz, pri čemu dokazna sredstva kojim se dokazuje poznavanje stranog jezika nisu bila precizirana. Povjerenstvo za otvaranje i pregled prijava pristiglih na navedeni Javni poziv određivalo je koja će dokazna sredstva uzeti kao vjerodostojna slobodnom ocjenom na temelju savjesne i brižljive ocjene svih priloženih dokaznih sredstava, a Javnim pozivom nije bilo navedeno da se znanje stranog jezika isključivo dokazuje prilaganjem isprave o tome izdane od strane odgovarajuće obrazovne institucije (škola stranih jezika i sl.).

U pogledu dokumentacije koju je priložio kandidat Tonko Obuljen uz podnesenu prijavu, utvrđeno je da je kandidat tijekom cijelog srednjoškolskog obrazovanja učio engleski jezik te je njegovo znanje u svjedodžbi ocijenjeno visokom ocjenom, isto kao i znanje engleskog jezika na visokoškolskoj instituciji. Nadalje se ističe da iz njegova životopisa proizlazi da je Tonko Obuljen sudjelovao na nizu međunarodnih konferencija iz područja elektroničkih komunikacija te je predstavljao HAKOM na sastancima Pododbora za inovacije, tehnološki razvoj i socijalnu politiku kao i velikom broju bilateralnih sastanaka s predstavnicima Europske komisije, pohađao je cijeli niz seminara o korištenju fondova Europske unije u organizaciji Europske komisije, a sve su se navedene aktivnosti odvijale na engleskom jeziku. Također se iznosi da je Tonko Obuljen položio i tečaj izobrazbe u inozemstvu što je dokazao uvjerenjem izdanim na engleskom jeziku na temelju čega je Povjerenstvo za otvaranje i pregled prijava smatralo nedvojbeno dokazanim da isti kandidat posjeduje aktivno znanje engleskog jezika i ima komunikacijske vještine koje mu omogućavaju uspješno savladavanje profesionalnih izazova. U odnosu na traženje Povjerenstva kako se uobičajeno dokazuje uvjet aktivnog znanja stranog jezika ističe se da pozitivnim propisima nije propisano kojim se ispravama dokazuje taj uvjet te da Vlada Republike Hrvatske procjenjuje svaki slučaj zasebno, polazeći od teksta objavljenog javnog poziva te zahtjeva radnog mjesta u pravilu se oslanjajući na prijedloga povjerenstava i komisija koje su provodile postupak.

Nadalje se navodi da je povodom prijedloga Vlade Republike Hrvatske Hrvatski sabor, na sjednici održanoj dana 27. travnja 2018.g., donio odluku kojom se Tonko Obuljen imenuje predsjednikom Vijeća HAKOM-a nakon održane prethodne rasprave na Odboru za pomorstvo, promet i infrastrukturu Hrvatskog sabora koji je podržao navedeni prijedlog.

Očitovanju prileži Javni poziv Vlade Republike Hrvatske, klasa: 343-01/17-01/44, urbroj: 530-06-2-17-8 od 20. prosinca 2017.g. za predlaganje kandidata za pet članova Vijeća Hakom-a, objavljen u „Narodnim novinama“ broj 130/17. od 27. prosinca 2017.g., u kojem se navodi da kandidati za članove u skladu s člankom 8. stavkom 6. Zakona o elektroničkim komunikacijama („Narodne novine“ broj 73/08., 90/11., 133/12., 80/13., 71/14. i 72/17.) moraju ispunjavati, pored drugih propisanih uvjeta, i uvjet aktivnog znanja najmanje jednog stranog jezika (engleskog, francuskog, njemačkog). Odredbom članka 8. stavak 6. toga Zakona propisani su uvjeti za članove Vijeća HAKOM-a koji odgovaraju uvjetima navedenima u Javnom pozivu, pri čemu Zakon o elektroničkim komunikacijama ne propisuje kojim se dokumentima dokazuju propisani uvjeti. U dijelu Javnog poziva kojim se navodi dokumentacija koju je potrebno priložiti uz prijavu navodi se i dokaz o aktivnom znanju stranog jezika, bez preciziranja kojim se konkretnim dokumentom dokazuje navedeni uvjet.

Očitovanju prileži i prijava Tonka Obuljena sa dokumentacijom koja sadrži ocjene ostvarene tijekom školovanja kao dokumenta koji kandidat predlaže za utvrđivanje navedene okolnosti (srednjoškolska svjedodžba, preslik stranice indeksa), a priložena je i potvrda izdana u inozemstvu na engleskom jeziku o položenom seminaru iz područja interne revizije za sustave kvalitete. U prijavi i životopisu kandidat ističe sudjelovanja na brojnim međunarodnim sastancima i konferencijama, dok iz životopisa proizlazi kako je Tonko Obuljen u razdoblju 2006.g. – 2008.g. obavljao funkciju ravnatelja HAKOM-a, u razdoblju 2009.g. – 2013.g. bio je član Vijeća HAKOM-a te je potom u HAKOM-u bio zaposlen na radnom mjestu višeg stručnjaka u odjelu informiranja i zaštite korisnika. Uvidom u podatke sudskog registra utvrđeno je da je Hrvatska agencija za poštu i elektroničke komunikacije u 2014.g. promijenila ime u Hrvatska regulatorna agencija za mrežne djelatnosti, ali je zadržala istu skraćenu tvrtku pod kojim obavlja djelatnost i danas (HAKOM).

Člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Iz prikupljene dokumentacije proizlazi kako je Vlada Republike Hrvatske raspisala Javni natječaj za imenovanje predsjednika, zamjenika predsjednika i članova Vijeća HAKOM-a u prosincu 2017.g., obzirom da je isticao petogodišnji mandat tada aktuelnima predsjedniku, zamjeniku predsjednika i članovima Vijeća HAKOM-a imenovanima odlukom Hrvatskog sabora u 2013.g. Na predmetni Javni natječaj prijavu je podnio i Tonko Obuljen, brat dužnosnica **Nine Obuljen Koržinek i član obitelji dužnosnika iz članka 4. stavka 2. ZSSI-a te s dužnosnicom povezana osoba.**

Iz očitovanja Vlade Republike Hrvatske proizlazi da je posebno imenovano povjerenstvu za pregled i ocjenu prijava zaprimalo dokumentaciju svih kandidata te utvrđivalo ispunjavaju li isti natječajne uvjete ocjenom dokumentacije koju su kandidati priložili uz prijavu za Javni poziv, nakon čega je Vlada Republike Hrvatske na 85. sjednici, dana 15. ožujka 2018.g., utvrđivala prijedlog kandidata koje će predložiti Hrvatskom saboru u smislu članka 8. stavka 2. Zakona o elektroničkim komunikacijama koji propisuje da predsjednika, zamjenika predsjednika i članove Vijeća HAKOM-a imenuje i razrješava Hrvatski sabor na prijedlog Vlade Republike Hrvatske. Prethodno je Vlada Republike Hrvatske na istoj sjednici utvrdila prijedlog odluke o razrješenju predsjednika, zamjenika predsjednika i članove Vijeća HAKOM-a imenovanih 2013.g.

Istim prijedlogom odluke predlaže se Hrvatskome saboru za predsjednika Vijeća HAKOM-a imenovati i Tonka Obuljena. Dužnosnica **Nina Obuljen Koržinek bila je prisutna na toj sjednici, ali je još za vrijeme trajanja otvorenog dijela sjednice istu napustila glasujući prethodno o prve dvije točke te se više nije vratila sudjelovati na 85. sjednici Vlade Republike Hrvatske pa time nije ni sudjelovala kod raspravljanja niti glasanja na zatvorenom dijelu koji je uslijedio kada se odlučivalo o članovima Vijeća HAKOM-a.**

**Eventualni izostanak pravovremenog priopćenja Vlade Republike Hrvatske sa sjednice kojim je tek sutradan navedeno da je Tonko Obuljen imenovan predsjednikom Vijeća HAKOM-a nije odgovornost dužnosnice Nine Obuljen Koržinek, već spada u odgovornost nadležne stručne službe Vlade Republike Hrvatske.**

 **U odnosu na okolnost uvjeta aktivnog znanja stranog jezika u iznesenom kontekstu da Tonko Obuljen isti nije dokazao, Povjerenstvo navedenu okolnost ne može utvrđivati odnosno nije ovlašteno utvrđivati je li sama po sebi dokumentacija koju je priložio kandidat Tonko Obuljen u svrhu utvrđivanja istog uvjeta podobna za njegovo utvrđenje. Naime, odredbama Zakona o elektroničkim komunikacijama niti odredbama drugih zakona nije propisano čime se isti uvjet dokazuje niti je tekst Javnog poziva objavljenog u smislu odredbi toga Zakona izričito naveo čime se taj uvjet dokazuje. Navedeni uvjet kandidat je dokazivao prilaganjem srednjoškolskih i visokoškolskih dokumenata iz kojih proizlazi da je uspješno položio predmete stranog (engleskog) jezika, te je slijedom toga posebno povjerenstvo utvrdilo ispunjavanje tog uvjeta, a u takvom tumačenju dužnosnica Nina Obuljen Koržinek nije ni na bilo koji način sudjelovala.**

Slijedom navedenog, nije utvrđeno da u postupku imenovanja Tonka Obuljena predsjednikom Vijeća HAKOM-a na strani dužnosnice **Nine Obuljen Koržinek postoji radnja ili propust koji bi ukazivali na moguću povredu bilo koje odredbe ZSSI-a.**

 **Međutim, dužnosnica je kao članica Vlade Republike Hrvatske upoznata s dnevnim redom sjednica Vlade te joj nije moglo ostati nepoznato da je jedna od osoba koja je podnijela prijavu na javni poziv povodom kojeg Vlada Republike Hrvatske utvrđuje prijedlog odluke dužnosničin brat, obzirom da se članovima Vlade prije održavanja sjednice uobičajeno u pisanom obliku dostavljaju materijali, a dužnosnica je i osobno dužna upoznati se s točkama dnevnog reda i sadržajem odgovarajućih dokumenata.**

**U situaciji kada dužnosnik u obnašanju dužnosti odlučuje o imenovanju ili predlaže imenovanje članova svojih obitelji na neke funkcije, opravdano se smatra da su na njega utjecali privatni interesi, te da je time narušen javni interes nepristranog i objektivnog obnašanja dužnosti, budući da dužnosnik u situaciji ocjene dokumentacije i predlaganja imenovanja kandidata teško može zauzeti nepristran stav u procjenjivanju kvalitete svih kandidata i rukovoditi se javnim interesom odabira najboljeg kandidata. Dužnosnici ne smiju koristiti obnašanje dužnosti kako bi s njima povezane osobe postigle probitak za sebe jer se time postupa suprotno svrsi ostvarenja javnog interesa objektivnog odabira najboljih kandidata u javnim službama.**

**U konkretnom slučaju iako odluku o imenovanju donosi Hrvatski sabor u kojem dužnosnica ne obnaša dužnost, utvrđivanje prijedloga odluke o imenovanju od strane Vlade Republike Hrvatske predstavlja zakonom propisan put imenovanja bez kojeg ne može postupati ni Hrvatski sabor. Obzirom da je dužnosnica napustila sjednicu Vlade na kojoj se odlučivalo o imenovanju članova Vijeća HAKOM-a, nije se ni našla u prilici odlučivati o predlaganju svojeg brata na odgovornu dužnost koje se obnašatelj prema članku 3. stavku 2. ZSSI-a smatra dužnosnikom. Ukoliko bi dužnosnica sudjelovala u raspravljanu i/ili glasovanju kada se odlučivalo o kandidatima za predsjednika Vijeća HAKOM-a pod opisanom okolnošću prijave Tonka Obuljena moglo bi se raditi o sukobu interesa, povredi načela obnašanja javnih dužnosti iz članka 5. ZSSI-a ili počinjenju kojeg od zabranjenih djelovanja dužnosnika propisanih člankom 7. ZSSI-a.**

**O ovakvim situacijama uputno je da dužnosnik deklarirala navedenu okolnost povezanosti s kandidatom osobama koje imenuju ili predlažu imenovanje i taj podatak učini dostupnim javnosti, čime istima skreće pozornost o navedenoj okolnosti, te time utječe na povećani interes javnosti i veću odgovornost ovlaštenih osoba koje odabiru kandidate, što pridonosi jačanju javnog interesa i smanjenju moguće perceptivne povezanosti koja svakako može nastati imenovanjima članova obitelji dužnosnika, a što dovodi do jačanja povjerenja u tijelo javne vlasti koje donosi odluku i u konačnici preveniranje negativnog vanjskog dojma.**

**Međutim, obzirom da dužnosnica nije sudjelovala u postupku predlaganja članova Vijeća HAKOM-a, da je dokumentaciju kandidata ocjenjivalo posebno povjerenstvo nakon čega je Vlada RH kao kolektivno tijelo utvrđivalo prijedlog odluke o imenovanju kao i da ga je Hrvatski sabor potom imenovao, a da je Tonko Obuljen prethodno obnašao visoke dužnosti člana Vijeća HAKOM-a i ravnatelja HAKOM-a, nije utvrđeno da bi dužnosnica Nine Obuljen Koržinek povrijedila načela obnašanja javnih dužnosti.**

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica **Nina Obuljen Koržinek**, elektronička dostava
2. Podnositelj prijave
3. Objava na internetskim stranica Povjerenstva
4. Pismohrana